ai4bharat/Pralekha huggingface dataset:
மனித வள மேம்பாட்டு அமைச்சகம்
தில்லி ஐஐடி-யின் வைர விழாக் கொண்டாட்டத்தை தொடங்கி வைத்தார் குடியரசுத் துணைத்தலைவர் திரு. எம்.வெங்கையா நாயுடு
மத்திய மனிதவள மேம்பாட்டு அமைச்சர் திரு. ரமேஷ் போக்ரியால் ‘நிஷாங்க்’ முன்னிலையில், குடியரசுத் துணைத்தலைவர் திரு. எம்.வெங்கையா நாயுடு தில்லி ஐஐடி-யின் வைர விழாக் கொண்டாட்டத்தைக் காணொளிக் காட்சி மூலம் தொடங்கிவைத்தார்.
இந்த நிகழ்ச்சியில், குடியரசுத் துணைத் தலைவர் வைர விழா சின்னம் மற்றும் நிறுவனத்தின் மூலோபாய ஆவணம்- ‘ஐ.ஐ.டி டெல்லி- 2030க்கான தொலைநோக்குப் பார்வை மற்றும் அதற்கான பாதை” ஆகியவற்றை வெளியிட்டார்.
இந்த நிகழ்ச்சியில் பேசிய குடியரசுத் துணைத் தலைவர், ஐஐடிக்கள் மற்றும் உயர் கல்வி நிறுவனங்களில் மேற்கொள்ளப்படும் ஆராய்ச்சி சமுதாயத்துக்கு பொருத்தமானதாக இருப்பதுடன், பருவநிலை மாற்றம் முதல் சுகாதாரப் பிரச்சினைகள் வரை மனிதகுலம் எதிர்நோக்கும் பல்வேறு பிரச்சினைகளுக்கு தீர்வு காண்பதில் கவனம் செலுத்துவதாகவும் இருக்க வேண்டும் என வலியுறுத்தியுள்ளார்.
இந்தியக் கல்வி நிறுவனங்கள், உலகின் சிறந்த நிறுவனங்களுடன் போட்டியிடும் அளவுக்கு சிறந்து விளங்க வேண்டுமெனில், நாடு எதிர்நோக்கியுள்ள பிரச்சினைகளுக்கு, ஏற்ற நிலைத்தத் தீர்வுகளை வகுத்து, தங்களைச் சுற்றியுள்ள சமுதாயத்துக்குத் தாக்கம் ஏற்படுத்தத் துவங்க வேண்டும் என்று கூறினார்.
சமுதாயப் பிரச்சினைகளுக்கு தீர்வு காணுவதில் கவனம் செலுத்தும் ஆராய்ச்சி மற்றும் மேம்பாட்டுத் திட்டங்களில் அதிக முதலீடு தேவை என வலியுறுத்திய குடியரசுத் துணைத் தலைவர், தனியார் துறையினர், கல்வித்துறையினருடன் சேர்ந்து, இத்தகைய திட்டங்களைக் கண்டறிந்து, அவற்றுக்குத் தாராளமாக நிதி வழங்க வேண்டும் என்று கேட்டுக்கொண்டார்.
ஆராய்ச்சிகள் மக்களின் வாழ்க்கையை வசதியாகவும், விரைந்து முன்னேற்றுவதிலும் கவனம் செலுத்துவதுடன், உலக நிலைக்கு ஏற்ற வகையில் அவற்றை உறுதி செய்ய வேண்டும் என்று அவர் வலியுறுத்தினார். கிராமப்புற இந்தியா மற்றும் விவசாயிகள் சந்திக்கும் பிரச்சினைகள் மீது ஐஐடி மாணவர்கள் கவனம் செலுத்த வேண்டும் என்று வலியுறுத்திய குடியரசுத் துணைத்தலைவர் திரு. நாயுடு, விவசாய உற்பத்தியை அதிகரிப்பதுடன், ஊட்டச்சத்து மற்றும் புரதம் நிறைந்த உணவை உற்பத்தி செய்வதில் சிறப்புக் கவனம் செலுத்த வேண்டும் என்று கேட்டுக்கொண்டார்.
உயர் கல்வி நிறுவனங்கள் ஒரு வட்டத்துக்குள் செயல்படாமல், தொழில் துறையினருடன் கூட்டுறவை ஏற்படுத்தி, நவீன தொழில்நுட்பங்களை உருவாக்க வேண்டும் என்று வலியுறுத்திய அவர், பல்வேறு துறைகளைச் சேர்ந்த தொழில்துறை நிபுணர்கள், ஆராய்ச்சியாளர்களுக்கு வழிகாட்டுபவர்களாக செயல்பட வேண்டும் எனக் கேட்டுக்கொண்டார்.’’ இத்தகைய கூட்டுறவு, திட்டங்களை விரைந்து செயல்படுத்தவும், விரைவான பயன்களை ஏற்படுத்தவும் பெரிதும் உதவும்’’ , என்று அவர் கூறினார்.
புதிய கல்விக்கொள்கை இந்தியாவை உலகப்படிப்பு மையமாக மேம்படுத்தும் வகையில் அமைந்துள்ளது குறித்து மகிழ்ச்சி வெளியிட்ட திரு. நாயுடு, உலக அளவில் 500 கல்வி நிறுவனங்களில், இந்திய நிறுவனங்கள் எட்டு மட்டுமே இடம் பெற்றிருப்பதாகக் குறிப்பிட்டார்.
இந்த நிலை மாறவேண்டும் என்றும், நமது உயர்கல்வி நிறுவனங்களின் கல்வி தரமானதாக இருக்க, அதிக முன்னேற்றத்தைக் கொண்டு வர , அரசுகள், பல்கலைக்கழகங்கள், கல்வியாளர்கள், தனியார் துறையினர் உள்ளிட்ட சம்பந்தப்பட்ட அனைத்து தரப்பினரின் ஒன்றுபட்ட, கூட்டுமுயற்சி அவசியம் என்றும் அவர் வலியுறுத்தினார்.
பல்வேறு தொழில்நுட்பக் களங்களில், உலகத் தலைமை ஏற்பதற்கான ஆற்றலும், மக்கள்தொகை அனுகூலமும், உயர்திறன் மிக்க இளைஞர் சக்தியும், இந்தியாவுக்கு உள்ளது என்று குறிப்பிட்ட குடியரசுத் துணைத்தலைவர், “இப்போதைய அவசியத்தேவை, தரமான கல்வியை வழங்குவதுதான்’’, என்று கூறினார்.
குடியரசுத் துணைத் தலைவர் செயலகம்
விலை குறைவான மற்றும் ஊட்டச்சத்து மிக்க உணவுகளை மாடித் தோட்ட முறை நமக்கு வழங்கும்: குடியரசு துணைத் தலைவர்
திரு தும்மேட்டி ரகோத்தம ரெட்டி எழுதிய மாடித் தோட்டம் குறித்த ‘டெரேஸ் கார்டன்: மிடில் தோட்டா’ எனும் புத்தகத்தின் ஆங்கில மொழிபெயர்ப்பின் முதல் பிரதியை குடியரசு துணைத் தலைவர் திரு எம் வெங்கையா நாயுடு இன்று பெற்றுக் கொண்டார்.
முதலில் தெலுங்கில் எழுதப்பட்ட இந்த புத்தகம், ஹைதராபாத்தில் உள்ள நாரப்பள்ளியில் மாடித் தோட்டத்தை வெற்றிகரமாக உருவாக்கிய திரு ரெட்டியின் பயணத்தை பதிவு செய்துள்ளது. மொழிபெயர்ப்பாளர் திரு கோடூரு சீதாராம பிரசாத் மற்றும் பதிப்பாளர் திரு யாத்லபள்ளி வெங்கடேஸ்வர ராவ் ஆகியோரின் முயற்சிகளை திரு நாயுடு பாராட்டினார்.
தமது மாடித்தோட்டத்தில் பண்டைய முறைகளை பயன்படுத்தியதற்காக திரு ரெட்டியை குடியரசு துணைத் தலைவர் பாராட்டினார். கடந்த ஏழு ஆண்டுகளில், 1230 சதுர அடி கொண்ட சிறிய தோட்டத்தில் 25 குவிண்டால் காய்கறிகளை திரு ரெட்டியால் அறுவடை செய்ய முடிந்திருக்கிறது. வெறும் மண் மற்றும் விலங்கு உரத்தை கொண்டு இது செய்யப்பட்டிருக்கிறது. அவரது மாடித் தோட்டத்தில் ரசாயனங்கள் பயன்படுத்தப்படவில்லை. இந்த சாதனையை குறிப்பிட்ட திரு நாயுடு, “ஊட்டச்சத்து மிக்க உணவுகளை குறைந்த செலவில் தரும் மாடித் தோட்டம் சிறப்பான யோசனையாகும்,” என்றார்.
மாடித் தோட்டத்தின் பலன்களை பற்றி குறிப்பிட்ட அவர், ரசாயனம் இல்லாத பழங்கள் மற்றும் காய்கறிகளை பசுமையுடன் அவை தருவதோடு, சுற்றுச்சூழலில் ஆக்சிஜன் அளவையும் மேம்படுத்துவதாக கூறினார். “தோட்டம் ஒருவரை இயற்கைக்கு அருகில் கொண்டு வருவதோடு, மன அழுத்தத்தையும் போக்குகிறது,” என்று அவர் மேலும் கூறினார்.
மாடித் தோட்டத்தில் பயன்படுத்தக்கூடிய எளிய முறைகள் மற்றும் தொழில்நுட்பங்கள் குறித்து இப்புத்தகம் விளக்குகிறது. மாடித் தோட்டத்தை வளர்க்க மக்களுக்கு இந்த புத்தகம் ஊக்கமளிப்பதோடு, மாடித் தோட்டம் வளர்க்க விரும்புவோருக்கான வழிகாட்டியாகவும் திகழ்கிறது என்று திரு நாயுடு கூறினார். தோட்டம் வளர்த்தலை பொழுதுபோக்காக எடுத்து செய்யுமாறு வீட்டில் காலியிடம் உள்ள மக்களை குடியரசு துணைத் தலைவர் கேட்டுக்கொண்டார்.
----
(Visitor Counter : 168
சுகாதாரம் மற்றும் குடும்ப நலத்துறை அமைச்சகம்
மாநிலங்கள், யூனியன் பிரதேசங்களுக்கு 52.56 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 52.56 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 48,43,100 தடுப்பூசிகள் வழங்கப்படவிருக்கின்றன.
இவற்றில், இன்று காலை 8 மணி வரையிலான தரவுகளின் அடிப்படையில், மொத்தம் 51,09,58,562 டோஸ் தடுப்பூசி  பயன்படுத்தப்பட்டுள்ளது.
சுமார் 2.07 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1744293
பிரதமர் அலுவலகம்
அமெரிக்கப் பாடகரும் கிராமி விருது பெற்றவருமான திருமதி ஃபால்குனி ஷாவுடன் பிரதமரின் சந்திப்பு
அமெரிக்காவின் நியூயார்க்கில் பாடகரும், இசையமைப்பாளரும், கிராமி விருது பெற்றவருமான திருமதி ஃபால்குனி ஷாவைப் பிரதமர் திரு நரேந்திர மோடி இன்று சந்தித்தார்.
ஆரோக்கியமான சுற்றுச்சூழலுக்கு உகந்த, சிறுதானியங்கள் பற்றி விழிப்புணர்வை ஏற்படுத்தும் ‘அபண்டன்ஸ் இன் மில்லெட்ஸ்’ என்ற பாடலுக்காக திருமதி ஷாவைப் பிரதமர் பாராட்டினார். தமது இசையின் மூலம் இந்தியா மற்றும் அமெரிக்காவின் மக்களை ஒருங்கிணைத்து கொண்டுவந்ததற்காகவும் பிரதமர் அவரைப் பாராட்டினார்.
இளைஞர் நலன் மற்றும் விளையாட்டு அமைச்சகம்
இளைஞர் நலம் மற்றும் விளையாட்டு அமைச்சராக திரு அனுராக் தாக்கூர் பொறுப்பேற்றுக் கொண்டார்
இளைஞர் நலம் மற்றும் விளையாட்டு அமைச்சராக திரு அனுராக் தாக்கூர் புதுதில்லியில் இன்று பொறுப்பேற்றுக் கொண்டார்.
ஊடகங்களிடம் பேசிய அவர், தமக்கு அளிக்கப்பட்டுள்ள பொறுப்புகளை நிறைவேற்றுவதற்கான அனைத்து முயற்சிகளையும் எடுக்கவுள்ளதாக தெரிவித்தார்.
இதற்கு முன் இந்த பொறுப்பை வகித்த திரு கிரண் ரிஜிஜூவின் சிறப்பான பணியை தாம் முன்னெடுத்து செல்லவுள்ளதாக தெரிவித்த திரு தாக்கூர், பிரதமர் திரு நரேந்திர மோடியின் லட்சியத்திற்கேற்ப, விளையாட்டு மற்றும் நாட்டை கட்டமைப்பதில் இளைஞர்களின் பங்களிப்பை அதிகரிக்க தேவையான முயற்சிகளை எடுக்கவுள்ளதாக தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1733794
----
(Visitor Counter : 122
பிரதமர் அலுவலகம்
டாக்டர் சியாமா பிரசாத் முகர்ஜியின் பிறந்த தினத்தையொட்டி பிரதமர் மரியாதை
டாக்டர். சியாமா பிரசாத் முகர்ஜியின் பிறந்த தினத்தையொட்டி, அவருக்கு பிரதமர் திரு.நரேந்திர மோடி மரியாதை செலுத்தினார்.
“டாக்டர் சியாமா பிரசாத் முகர்ஜியின் பிறந்தநாள் அன்று, அவரை நான் வணங்குகிறேன்.
டாக்டர் முகர்ஜி, மிகச்சிறந்த கல்வியாளராகவும், அற்புதமான நிர்வாகியாகவும் நினைவுகூரப்படுகிறார். இந்தியாவின் சுதந்திரத்திற்காக போராடியதுடன், ஒற்றுமைக்காகவும் பாடுபட்ட வல்லவர்” என்று பிரதமர் கூறியுள்ளார்.
பாதுகாப்பு அமைச்சகம்
லே யில் திஹார் என்ற அமைப்பில் பாதுகாப்பு ஆராய்ச்சி மேம்பாட்டு நிறுவனம் கோவிட்-19 நோய்த்தொற்று சோதனை வசதியை உருவாக்கியுள்ளது
லே யில் திஹார் எனப்படும் அதிஉயர இடத்திற்கான பாதுகாப்பு ஆராய்ச்சி அமைப்பில் பாதுகாப்பு ஆராய்ச்சி மேம்பாட்டு நிறுவனம் கோவிட்-19 நோய்த்தொற்று சோதனை நிலையத்தை உருவாக்கியுள்ளது. லடாக் யூனியன் பிரதேசத்தில் கரோனா பாதித்தவர்ளை அடையாளம் காணும் சோதனைகளை விரைவுபடுத்த இது உதவும். இந்த நிலையம் நோய்த்தோற்று எற்பட்டிருப்பவகளை உன்னிப்பாகக் கண்காணிக்கவும் உதவும் . இந்திய மருத்துவ ஆராய்சி சபை விதித்துள்ள பாதுகாப்புத் தரம் மற்றும் நெறிமுறைகளுக்கு ஏற்ப இந்த நிலையம் அமைந்துள்ளது. இந்த நிலையத்தை லடாக் துணை நிலை ஆளுநர் திரு ஆர். கே. மாதூர் திறந்து வைத்தார்.
திஹாரில் உள்ள இந்தச் சோதனை நிலையத்தில் நாளொன்றுக்கு 50 மாதிரிகளைச் சோதிக்க வசதி உள்ளது. கோவிட் சோதனைகளில் பயிற்சி அளிப்பதற்கும் இந்த நிலையம் பயன்படும், எதிர்கால உயிரி அச்சுறுத்தல்களைச் சமாளிக்க உதவும், வேளாண் - விலங்கியல் நோய்கள் சார்ந்த ஆராய்ச்சி மற்றும் மேம்பாட்டுப் பணிகளிலும் இது உதவும்.
துணை நிலை ஆளுநர் தமது உரையில், கோவிட்-19க்கு எதிராகப் போரிட, பாதுகாப்பு ஆராய்ச்சி சபை எடுத்துள்ள முயற்சிகளைப் பாராட்டினார். தீஹாரில் இந்த நிலையம் அமைய உதவியமைக்காக பாதுகாப்புத்துறைச் செயலாளர் மற்றும் பாதுகாப்பு ஆராய்ச்சித் மேம்பாட்டு நிறுவனத்தின் தலைவர் டாக்டர். ஜி சதீஷ் ரெட்டிக்கு அவர் நன்றி தெரிவித்துக்கொண்டார். நோய்த்தொற்று ஏற்பட்டவர்களுக்கு சிகிச்சை அளிப்பதில் இந்த நிறுவனம் பெரிதும் உதவும் என்றும் அவர் கூறினார்.
பிரதமர் அலுவலகம்
ருவாண்டா அரசின் கிரின்கா திட்டத்தின் ஒரு பகுதியாக ருவேரு மாதிரி கிராமத்தில் மக்களுக்கு பசுமாடுகளை அன்பளிப்பாக வழங்கினார் பிரதமர்
ருவாண்டா அரசின் கிரின்கா திட்டத்தின் கீழ் இதுவரை சொந்தமாக பசுமாடு இல்லாத கிராம மக்களுக்கு 200 பசுமாடுகளை பிரதமர் நரேந்திர மோடி இன்று வழங்கினார். ருவேரு மாதிரி கிராமத்தில் ருவாண்டா அதிபர் பால் ககாமே முன்னிலையில் பசுமாடுகளை வழங்கும் விழா இன்று நடைபெற்றது.
விழாவில் பேசிய பிரதமர் கிரின்கா திட்டத்தையும் இது தொடர்பாக அதிபர் பால் ககாமேயின் முயற்சியை பாராட்டினார். வெகு தொலைவில் உள்ள ருவாண்டாவில் கிராமங்களில் பொருளாதார அதிகாரமளித்தலுக்காக பசுவுக்கு இந்த அளவுக்கு முக்கியத்துவம் அளிக்கப்படுவதை பார்த்து இந்தியாவில் உள்ள மக்கள் ஆச்சரியமும் மகிழ்ச்சியும் அடைவார்கள் என அவர் கூறினார். இருநாடுகளிலும் கிராமப்புற வாழ்க்கையில் உள்ள ஒற்றுமை குறித்து அவர் பேசினார். கிரின்கா திட்டம் ருவாண்டாவில் உள்ள கிராமங்களின் முன்னேற்றத்திற்கு உதவும் என அவர் குறிப்பிட்டார்.
பின்னணி
கிரின்கா என்ற சொல்லுக்கு நீங்கள் ஒரு பசுவை வைத்துக் கொள்ளலாம் எனப் பொருள் படுவதுடன் ருவாண்டாவில் நூற்றாண்டு காலம் பழைமை வாய்ந்த கலாச்சார பழக்க வழக்கமாக ஒருவருக்கு மரியாதை மற்றும் நன்றி தெரிவிக்கும் வகையில் பசுமாடு வழங்கும் பழக்கத்தை விளக்குவதாக அமைந்துள்ளது.
குழந்தைகளிடையே அதிக அளவில் காணப்படும் ஊட்டச்சத்தின்மையை போக்கும் வகையிலும் வறுமை ஒழிப்பை வேகப்படுத்தும் வகையிலும், கால்நடை மற்றும் பயிரிடுதல் ஆகியவற்றை ஒருங்கிணைக்கும் வகையிலும் கிரின்கா திட்டம் அதிபர் பால் ககாமே அவர்களால் தொடங்கப்பட்டது. ஏழை ஒருவருக்கு பால் கொடுக்கும் பசு அளிக்கும் கிரின்கா திட்டம் வாழ்வாதாரத்தை பெருக்கி, பசுமாட்டின் சாணத்தை உரமாக பயன்படுத்தி வேளாண் உற்பத்தியை மேம்படுத்தி அதன் மூலம் மண் தரத்தை மேம்படுத்தி புற்கள் மற்றும் மரங்களை நட்டு மண் அரிப்பு குறைக்கப்பட வேண்டும் என்பதை இந்த திட்டம் அடிப்படை நோக்கமாகக் கொண்டுள்ளது.
2006ம் ஆண்டு தொடங்கப்பட்டது முதல் ஆயிரக்கணக்கானவர்கள் கிரின்கா திட்டத்தின் கீழ் பசுமாடுகளைப் பெற்றுக் கொண்டுள்ளனர். 2016 ஜூன் மாதம் வரை மொத்தம் 2,48,566 பசுக்கள் ஆயிரக்கணக்கான ஏழைக் குடும்பங்களுக்கு அளிக்கப்பட்டுள்ளது.
ருவாண்டாவில் வேளாண் உற்பத்தி குறிப்பாக பால் மற்றும் பால் பொருட்கள் உற்பத்தி அதிகரிக்கவும், ஊட்டச்சத்தின்மையை குறைக்கவும் வருவாய் அதிகரிக்கவும் இந்த திட்டம் பங்களித்துள்ளது. மேலும் இந்த திட்டம் ருவாண்டா மக்களிடையே ஒற்றுமை மற்றும் சமரசத்தை மேம்படுத்துவதையும் நோக்கமாக கொண்டுள்ளது. ஒருவர் மற்றவருக்கு ஒரு பசுமாட்டை அளிக்கும்போது, அளிப்பவர் மற்றும் பெறுபவர் இடையே நம்பிக்கையையும் மரியாதையையும் ஏற்படுத்துகிறது என்ற கலாச்சார கொள்கையின் அடிப்படையில் இது அமைந்துள்ளது. கிரின்கா திட்டத்தின் உண்மையான இலக்கு இதுவாக இருந்திருக்கவில்லை என்ற போதிலும், இது இந்த திட்டத்தின் குறிப்பிடத்தக்கதொரு அம்சமாக உருவெடுத்துள்ளது. இந்த திட்டத்தின் பயனாளியாக யார் இருக்க வேண்டும் என்பதற்கும் ஒரு முக்கிய அம்சத்தை இந்த திட்டம் பின்பற்றி வருகிறது. பசுவை சொந்தமாக கொண்டிருக்காத ஆனால் அதற்குத் தேவையான புல்லை வளர்ப்பதற்குத் தேவையான நிலப்பரப்பைக் கொண்டிருக்கும் ஏழைகள் பயனாளிகளாக தேர்வு செய்யப்படுவதாக ருவாண்டா அரசு அதிகாரி ஒருவர் குறிப்பிடுகிறார். பயனாளி மாடு கட்டுவதற்கான கொட்டகை ஒன்றை அமைக்கும் நிலையில் இருக்க வேண்டும் அல்லது மற்றவரின் பசுமாட்டையும் சேர்த்து பராமரிக்கும் வகையில் சமூக கொட்டகை ஒன்றை அமைக்க முன்வரவேண்டும்.
பிரதமர் அலுவலகம்
ஆசிய விளையாட்டுப் போட்டியில் வெண்கலம் வென்ற ஆடவர் காக்ஸ்லெஸ் நான்கு துடுப்புப் படகு அணிக்கு பிரதமர் வாழ்த்து
2022 ஆசிய விளையாட்டுப் போட்டிகளில் வெண்கலப் பதக்கம் வென்ற இந்திய ஆடவர் காக்ஸ்லெஸ் நான்கு துடுப்புப் படகு அணியைச் சேர்ந்த ஆஷிஷ், பீம் சிங், ஜஸ்விந்தர் சிங், புனித் குமார் ஆகியோருக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
இந்த குறிப்பிடத்தக்க சாதனையை அடைய குழுவின் உறுதி மற்றும் ஒருங்கிணைப்பை பிரதமர் மோடி குறிப்பிட்டார்.
புதிய மற்றும் புதுப்பிக்கத்தக்க எரிசக்தி அமைச்சகம்
தொழில் துறை சங்கங்கள், மின்சாரம், புதுப்பிக்கத்தக்க எரிசக்தி உற்பத்தியாளர்கள் பிரதிநிதிகளுடன் மத்திய மின்துறை அமைச்சர் திரு. ஆர்.கே.சிங், ‘சுயசார்பு இந்தியா இயக்கம்’, ‘’மேக் இன் இந்தியா’ ஆகியவற்றை வெற்றிகரமாக செயல்படுத்தும் வழிவகைகள் குறித்து ஆலோசனை.
மின்சாரம் மற்றும் புதுப்பிக்கத்தக்க எரிசக்தித் துறையில், மின்சார உற்பத்தி மற்றும் அதைக் கொண்டு செல்லும் துறை நிறுவன உரிமையாளர்களுடன் மத்திய மின்சாரம், புதுப்பிக்கத்தக்க எரிசக்தி, திறன் மேம்பாடு மற்றும் தொழில்முனைவு  அமைச்சர் திரு. ஆர்.கே.சிங் இன்று காணொளிக் காட்சி மூலம் ஆலோசனை நடத்தினார். உற்பத்தி மற்றும் சேவைகளை இந்தியாவிலேயே மேற்கொள்ளும் வகையில், ‘சுயசார்பு இந்தியா’ இயக்கத்தை வலுப்படுத்த வேண்டியதன் அவசியத்தை மத்திய மின்துறை அமைச்சர் வலியுறுத்தினார்.
நமது அனைத்து தொலைத்தொடர்பு, உற்பத்தி, தரவு மேலாண்மை மற்றும் அத்தியாவசிய சேவைகள் அனைத்தும் மின் விநியோகத்தை நம்பியிருப்பதால், மின்சாரம் மிகவும் முக்கியமான துறையாக உள்ளது என்று கூறிய திரு. சிங், இதற்கு ஏற்படும் தீங்கு மொத்த நடைமுறையையே வீழ்த்திவிடும் என்று கூறினார். எனவே, ‘சுயசார்பு இந்தியா’ இயக்கத்தில் மின்சாரத்துறை மிகவும் முக்கியமான இடத்தைப் பிடிக்கிறது. இதற்கிணங்க அனைத்து தொழில்துறையினரும் பின்வரும் உறுதியை ஏற்கவேண்டும் என அவர் வலியுறுத்தினார்;
-
- போதுமான உள்நாட்டு திறன் கொண்ட எந்தக் கருவியையோ, பொருள்களையோ இறக்குமதி செய்வதில்லை.
- உள்நாட்டில் கிடைக்காத பொருள்கள், சேவைகளை, இறக்குமதி தவிர்க்க முடியாத நிலையில், 2-3 ஆண்டுகள் என்ற குறிப்பிட்ட காலத்திற்கு மட்டும் இறக்குமதி செய்யலாம். அதற்குள், தற்போதுள்ள கொள்கை, வரி ஊக்குவிப்பு, ஸ்டார்ட் அப்ஸ், விற்பனை மேம்பாடு, ஆராய்ச்சி மற்றும் மேம்பாட்டு ஆதரவு ஆகியவற்றின் மூலம் அடுத்த 2-3 ஆண்டுகளுக்குள் உள்நாட்டிலேயே அவற்றைத் தயாரிக்க முடியும். அதுவரை, இறக்குமதி செய்யப்படும் பொருள்களை இந்தியத் தரத்துக்கு ஏற்றதாக உள்ளனவா என்று இந்திய பரிசோதனைக் கூடங்களில் சோதிப்பதுடன், ஏதேனும் தீங்கிற்கு இடமுள்ளதா எனவும் கண்டறிய வேண்டும்.
- இறக்குமதி செய்தாக வேண்டிய கருவிகள், பொருள்களை மின்துறை அமைச்சகம், புதிய, புதுப்பிக்கத்தக்க எரிசக்தி அமைச்சகம் ஆகியவற்றிடமிருந்து முன்கூட்டியே அனுமதி பெற்ற பின்னரே இறக்குமதி செய்ய வேண்டும்.
தற்போதைய திட்டங்கள், எளிதான கடன் வசதி போன்ற தொழில்துறையினரின் ஆலோசனைகள் கவனமாக ஆய்வு செய்யப்படும் என்று அமைச்சர், பங்கேற்ற பிரதிநிதிகளிடம் உறுதி அளித்தார். அவர்களது பிரச்சினைகள் குறித்து கவனத்தில் கொள்ளுமாறு மின்துறை செயலர், புதிய, புதுப்பிக்கத்தக்க எரிசக்தி துறைச் செயலர் ஆகியோருக்கு அமைச்சர் உத்தரவிட்டார்.
மின்னணு மற்றும் தகவல் தொழில்நுட்பம்
இந்திய மென்பொருள் தொழில்நுட்ப பூங்காக்களில் செயல்படும் தகவல் தொழில்நுட்ப நிறுவனங்களுக்கு 4 மாத வாடகையை மோடி அரசு தள்ளுபடி செய்தது
கொவிட்-19 பெரும் பரவல் விடுத்துள்ள சவால்களையும், அதைத் தொடர்ந்த பொது முடக்கத்தையும் கருத்தில் கொண்டு, இந்திய மென்பொருள் தொழில்நுட்ப பூங்காக்களில்  செயல்படும் சிறு தகவல் தொழில்நுட்ப நிறுவனங்களுக்கு வாடகை செலுத்துவதில் இருந்து நிவாரணம் அளிக்கும் பெரிய முடிவொன்றை நரேந்திர மோடி அரசு இன்று எடுத்துள்ளது.
01.03.2020 முதல் 30.06.2020 வரை, அதாவது தற்போது வரை நான்கு மாதக் காலத்துக்கு, நாட்டில் உள்ள இந்திய மென்பொருள் தொழில்நுட்ப பூங்கா வளாகங்களில் செயல்படும் இந்த நிறுவனங்களுக்கு, வாடகை தள்ளுபடி அளிக்க மின்னணு மற்றும் தகவல் தொழில்நுட்ப அமைச்சகம் முடிவு செய்துள்ளது.
இந்திய அரசின் மின்னணு மற்றும் தகவல் தொழில்நுட்ப அமைச்சகத்தின் கீழ் செயல்படும் இந்திய மென்பொருள் தொழில்நுட்ப பூங்காவுக்கு நாடெங்கிலும் 60 மையங்கள் உள்ளன. கொவிட்-19 காரணமாக உருவாகியுள்ள சிக்கலான சூழ்நிலையில், இந்த மையங்களில் உள்ள நிறுவனங்களுக்கு வாடகை தள்ளுபடி அளிக்கும் நடவடிக்கை தொழிலுக்கு நிவாரணம் அளிக்கும். 60 இந்திய மென்பொருள் தொழில்நுட்ப பூங்கா மையங்களில் இருந்து செயல்படும் 200 தகவல் தொழில்நுட்பம்/தகவல் தொழில்நுட்பம் சார்ந்த சேவைகள் அளிக்கும் நிறுவனங்களுக்கு இந்த நடவடிக்கை பயனளிக்கும். 01.03.2020 முதல் 30.06.2020 வரையிலான நான்கு மாதக் காலத்துக்கு இந்த நிறுவனங்களுக்கு அளிக்கப்படும் வாடகை தள்ளுபடியின் மதிப்பு தோராயமாக ரூ. 5 கோடி ஆகும். இந்த நிறுவனங்களில் நேரடி ஆதரவில் இருக்கும் சுமார் 3,000 தகவல் தொழில்நுட்பம்/தகவல் தொழில்நுட்பம் சார்ந்த சேவைகள் துறை ஊழியர்களின் நலன் கருதியும் இந்த முடிவு எடுக்கப்பட்டுள்ளது.
(Visitor Counter : 195
தொழிலாளர் மற்றும் வேலைவாய்ப்பு அமைச்சகம்
பிரதமரின் தொழிலாளர் விருதுகள் அறிவிப்பு: தமிழகத்தின் திருச்சி பெல் நிறுவனத்தில் பணிபுரியும் 6 பேருக்கு விருது
2018-ஆம் ஆண்டிற்கான பிரதமரின் தொழிலாளர் விருதுகளை மத்திய அரசு இன்று அறிவித்தது. தமிழகத்தின் திருச்சிராப்பள்ளி பெல் நிறுவனத்தில் பணிபுரியும் திரு எம் பாலமுருகன்  மற்றும் திரு எம் குருநாதனுக்கு  ஷ்ரம் பூஷன் விருது அறிவிக்கப்பட்டுள்ளது. அதேபோல இந்த நிறுவனத்தைச் சேர்ந்த திரு ஏ மதுசூதன் , திரு எம் செந்தில்குமார் ), திரு கே பாலமுருகன் ) மற்றும் திரு முங்கரா தன ராஜூக்கு ) ஷ்ரம் வீர்/ வீரங்கனா விருது வழங்கப்படவுள்ளது.
மத்திய மற்றும் மாநில அரசுகளின் பொதுத்துறை நிறுவனங்கள் மற்றும் துறை சார்ந்த நிறுவனங்கள், தனியார் துறை நிறுவனங்களில் சிறப்பாக பணிபுரிந்த 69 பேருக்கு இந்த விருதுகள் வழங்கப்படவுள்ளது.
இந்த ஆண்டு பிரதமரின் தொழிலாளர் விருதுகள் ஷ்ரம் பூஷன் , ஷ்ரம் வீர்/ வீரங்கனா  மற்றும் ஷ்ரம் ஸ்ரீ/ ஷ்ரம் தேவி  ஆகிய மூன்று பிரிவுகளில் வழங்கப்படுகிறது.
விருது அறிவிக்கப்பட்டவர்களுள் 49 பேர் பொதுத்துறை நிறுவனங்களையும், மீதமுள்ள 20 பேர் தனியார் துறையையும் சேர்ந்தவர்கள். விருது பெறுபவர்களில் 8 பேர் பெண்கள் என்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1745199
(Visitor Counter : 259
பிரதமர் அலுவலகம்
காஜா மொய்நுதீன் சிஷ்டி தர்காவுக்கு வழங்கப்பட வேண்டிய போர்வையை பிரதமர் ஒப்படைத்தார்.
அஜ்மீர் ஷரீப் காஜா மொய்நுதீன் சிஷ்டி தர்காவுக்கு வழங்கப்பட வேண்டிய போர்வையை பிரதமர் திரு நரேந்திர மோடி புது தில்லியில் இன்று மத்திய சிறுபான்மையினர் நலன் மற்றும் நாடாளுமன்ற விவகாரங்கள் துறையின் இணை அமைச்சர் திரு முக்தார் அப்பாஸ் நக்வீ மற்றும் பிரதமர் அலுவலக இணை அமைச்சர் டாக்டர் ஜிதேந்திர சிங்கிடம் ஒப்படைத்தார்.
வருடாந்திர உர்ஸ் திருவிழாவை முன்னிட்டு அஜ்மீர் ஷரீப் காஜா மொய்நுதீன் சிஷ்டியின் தொண்டர்கள் அனைவருக்கும் பிரதமர் தனது வாழ்த்துகளை தெரிவித்தார்.
இது குறித்து அவர் வெளியிட்டுள்ள செய்தியில் காஜா மொய்நுதீன் சிஷ்டி இந்தியாவின் ஆன்மிக பாரம்பரியத்தின் மிகபெரிய சின்னம் என்றார். கரீப் நவாஸ் அவர்களின் மனித நேய சேவை வருங்காலத் தலைமுறையினருக்கும் மிகப்பெரிய ஊக்கம் அளிப்பதாக அமையும் என்று அமைச்சர் குறிப்பிட்டார். நடைபெற உள்ள உர் திருவிழா வெற்றிகரமாக நடத்தப்படுவதற்கு தனது சிறந்த வாழ்த்துகளையும் பிரதமர் தெரிவித்தார்.
(Visitor Counter : 9
ரெயில்வே அமைச்சகம்
2022 மார்ச்சில் ரயில்வே பாதுகாப்பு படையின் செயல்பாடு
ரயில்வே பாதுகாப்பு படைக்கு  ரயில்வே சொத்துக்களை பாதுகாப்பது, பயணிகள் பகுதி, பயணிகளுடன் தொடர்புடைய பணிகள் ஆகியவற்றை கவனிக்கும் பொறுப்பு வழங்கப்பட்டுள்ளது. ரயில்கள் மற்றும் ரயில் பயணிகளின் பாதுகாப்புக்கான பணிகளில் ஆர்பிஎப் பணியாளர்கள் அளப்பரிய சேவைகளை ஆற்றியுள்ளனர். பயணிகளுக்கு தேவைப்படும் உதவிகளை செய்வதும், பெண்கள் மற்றும் குழந்தைகளுக்கு பாதுகாப்பு அளிப்பதும், அவர்களது தலையாய பணிகளாகும்.
மிஷன் ஜீவன் ரக்ஷா என்ற இயக்கத்தின் கீழ் ஆர்பிஎப் ஊழியர்கள் 50 ஆண்கள், 24 பெண்கள் என மொத்தம் 74 பேரை மார்ச் மாதத்தில் விபத்தில் சிக்காமல் காப்பாற்றியுள்ளனர். 2022-ம் வருடத்தில் மார்ச் வரை மொத்தம் 178 பேரை  காத்துள்ளனர்.
ஆபரேஷன் நன்ஹே பரிஸ்டே என்ற தலைப்பிலான திட்டத்தில் 1420  குழந்தைகளுக்கு மார்ச் பாதுகாப்பு அளித்து காப்பாற்றியுள்ளனர். இத்திட்டத்தின் கீழ் 2022-ல் மார்ச் வரை 3621  குழந்தைகளை காத்துள்ளனர்.
ஆபரேஷன் அமானத் என்ற பெயரில் 2000 பயணிகளுக்கு சொந்தமான உடைமைகள் மீட்கப்பட்டன. அதன் மதிப்பு ரூ 3.41 கோடி ஆகும். மார்ச் மாதத்தில் ரூ 3.12 கோடி மதிப்புள்ள போதை மருந்து பொருட்கள் கைப்பற்றப்பட்டு அது தொடர்பாக 91 பேர் கைது செய்யப்பட்டுள்ளனர்.
பல்வேறு காரணங்களால் குடும்பத்தில் இருந்து தொலைந்து போன/பிரிந்து செல்லும் பராமரிப்பு மற்றும் பாதுகாப்பு தேவைப்படும் குழந்தைகளைக் கண்டறிந்து அவர்களை மீட்கும் உன்னதமான பணியை ஆர்பிஎஃப் மேற்கொள்கிறது. சுரண்டுபவர்களின் கைகளில் குழந்தைகள் சிக்கும் முன் அவர்களைப் பாதுகாப்பதற்காக ரயில்வே பாதுகாப்புப் படையினர் முக்கிய இடங்களில் நிறுத்தப்பட்டுள்ளனர். இதற்காக “ஆபரேஷன் நன்ஹே ஃபாரிஸ்டே” எனும் நடவடிக்கை தொடங்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816759
(Visitor Counter : 70
தேர்தல் ஆணையம்
சத்தீஸ்கர், மத்தியப் பிரதேசம், மிசோரம், ராஜஸ்தான் மற்றும் தெலங்கானா சட்டப்பேரவைகளுக்கான பொதுத் தேர்தல்- 2023 அட்டவணை வெளியீடு
சத்தீஸ்கர், மத்தியப் பிரதேசம், மிசோரம், ராஜஸ்தான், தெலங்கானா ஆகிய 5 மாநிலங்களின் சட்டப்பேரவைகளுக்குப் பொதுத் தேர்தலை நடத்துவதற்கான கால அட்டவணையைத் தேர்தல் ஆணையம் வெளியிட்டுள்ளது. பருவநிலை, கல்வி மற்றும் தேர்வு நடைமுறைகள், முக்கிய திருவிழாக்கள், சட்டம் ஒழுங்கு நிலைமை, மத்திய ஆயுத காவல் படைகளின் இருப்பு போன்ற அனைத்து அம்சங்களையும் கருத்தில் கொண்டு தேர்தல் கால அட்டவணை தயாரிக்கப்பட்டுள்ளது.
இதன் படி சத்தீஸ்கர் மாநிலத்தில் இரண்டு கட்டங்களாகத் தேர்தல் நடைபெறும் என அறிவிக்கப்பட்டுள்ளது. இம்மாநிலத்தில் மொத்தமுள்ள 90 தொகுதிகளில் முதல் கட்டமாக 20 தொகுதிகளில் நவம்பர் 7-ம் தேதியும், 2-ம் கட்டமாக 70 தொகுதிகளில் நவம்பர்17-ம் தேதியும் தேர்தல் நடைபெறும் என்று அறிவிக்கப்பட்டுள்ளது.
முதல் கட்டத் தேர்தல் நடைபெறும் 20 தொகுதிகளில் அக்டோபர் 13ம் தேதி வேட்புமனு தாக்கல் தொடங்குகிறது. மனுக்களை தாக்கல் செய்ய 20ம் தேதி கடைசி நாளாகும். மனுக்கள் அக்டோபர் 21-ம் தேதி பரிசீலனை செய்யப்படும். வேட்பு மனுக்களை திரும்பப் பெற அக்டோபர் 23-ம் தேதி கடைசி நாளாகும்.
சத்தீஸ்கர் இரண்டாம் கட்டத்தேர்தல் நடைபெறும் 70 தொகுதிகளில் அக்டோபர் 21-ம் தேதி வேட்புமனு தாக்கல் தொடங்குகிறது. மனுக்களை தாக்கல் செய்ய 30-ம் தேதி கடைசி நாளாகும். மனுக்கள் அக்டோபர் 31-ம் தேதி பரிசீலனை செய்யப்படும். வேட்பு மனுக்களைத் திரும்பப் பெற நவம்பர் 2-ம் தேதி கடைசி நாளாகும்.
மிசோரம் மாநிலத்தில் மொத்தம் உள்ள 40 தொகுதிகளுக்கும் நவம்பர் 7-ம் தேதி ஒரே கட்டமாக தேர்தல் நடைபெற உள்ளது. இம்மாநிலத்தில் அக்டோபர் 13-ம் தேதி வேட்புமனு தாக்கல் தொடங்குகிறது. மனுக்களை தாக்கல் செய்ய 20ம் தேதி கடைசி நாளாகும். மனுக்கள் அக்டோபர் 21-ம் தேதி பரிசீலனை செய்யப்படும். வேட்பு மனுக்களைத் திரும்பப் பெற அக்டோபர் 23-ம் தேதி கடைசி நாளாகும்.
மத்தியப் பிரதேச மாநிலத்தில் அனைத்து 230 தொகுதிகளுக்கும் ஒரே கட்டமாக நவம்பர் 17-ம் தேதி தேர்தல் நடைபெற உள்ளது. இம்மாநிலத்தில் அக்டோபர் 21-ம் தேதி வேட்புமனு தாக்கல் தொடங்குகிறது. மனுக்களை தாக்கல் செய்ய 30-ம் தேதி கடைசி நாளாகும். மனுக்கள் அக்டோபர் 31-ம் தேதி பரிசீலனை செய்யப்படும். வேட்பு மனுக்களை திரும்பப் பெற நவம்பர் 2-ம் தேதி கடைசி நாளாகும்.
ராஜஸ்தானில் அனைத்து 200 தொகுதிகளுக்கும் ஒரே கட்டமாக நவம்பர் 23-ம் தேதி தேர்தல் நடைபெறுகிறது. இம்மாநிலத்தில் அக்டோபர் 30-ம் தேதி வேட்பு மனுத் தாக்கல் தொடங்குகிறது. மனுக்களை தாக்கல் செய்ய நவம்பர் 6-ம் தேதி கடைசி நாளாகும். மனுக்கள் நவம்பர் 7-ம் தேதி பரிசீலனை செய்யப்படும். வேட்பு மனுக்களை திரும்பப் பெற நவம்பர் 9-ம் தேதி கடைசி நாளாகும்.
தெலங்கானாவில் மொத்தம் உள்ள 119 தொகுதிகளுக்கும் ஒரே கட்டமாக நவம்பர் 30-ம் தேதி தேர்தல் நடைபெறும் என அறிவிக்கப்பட்டுள்ளது. இம்மாநிலத்தில் நவம்பர் 3-ம் தேதி வேட்பு மனுதாக்கல் தொடங்குகிறது. மனுக்களை தாக்கல் செய்ய நவம்பர் 10-ம் தேதி கடைசி நாளாகும். மனுக்கள் நவம்பர் 13-ம் தேதி பரிசீலனை செய்யப்படும். வேட்பு மனுக்களைத் திரும்பப் பெற நவம்பர் 15-ம் தேதி கடைசி நாளாகும்.
5 மாநிலங்களிலும் டிசம்பர் 3-ம் தேதி வாக்குகள் எண்ணப்பட்டு முடிவுகள் அறிவிக்கப்படும். டிசம்பர் 5-ம் தேதிக்குள் தேர்தல் நடைமுறைகள் முடிவுக்கு வரும் என்று தேர்தல் ஆணையம் அறிவித்துள்ளது. தேர்தலுக்கான கால அட்டவணை அறிவிக்கப்பட்டதையடுத்து 5 மாநிலங்களிலும் தேர்தல் நடத்தை நெறிமுறைகள் உடனடியாக அமலுக்கு வந்துள்ளன.